MONITOR EXTERN Nr.19

 

1. Alegerile parlamentare din Marea Britanie 

 

În cadrul alegerilor parlamentare care au avut loc la 7 iunie a.c., electoratul britanic a desemnat 659 de reprezentaţi în Camera Comunelor, aleşi prin vot direct, prin majoritate simplă, fiecare circumscripţie electorală desemnând câte un singur reprezentant. 

Principalele partide înscrise în cursa electorală au fost Partidul Laburist, condus de Tony Blair (418 mandate câştigate la alegerile anterioare care au avut loc în 1997), Partidul Conservator, condus de William Hague (165 de mandate la ultimele alegeri) şi Partidul Liberal-Democrat, condus de Charles Kennedy (46 de mandate la alegerile trecute). 

Principalii protagonişti ai alegerilor din Marea Britanie au fost:

Anthony Charles Lynton Blair - născut la 6 mai 1953, la Edinburgh. Ales lider al Partidului Laburist în 1994, a continuat modernizarea şi reformarea Partidului Laburist. În mai 1997 devine premier, câştigând alegerile generale. În timpul guvernării sale, sunt create un Parlament al Scoţiei şi o Adunare Galeză, iar Banca Angliei obţine dreptul de a decide ratele dobânzilor independent de guvern. În aprilie 1998 este încheiat Acordul din Vinerea Mare, pentru Irlanda de Nord. În 2000 şi 2001, Tony Blair este criticat pentru modul de gestionare a problemelor legate de Domul Mileniului din Londra, de preţurile carburanţilor şi epidemia de febră aftoasă. 

Partidul Laburist - Fondat în 1900, are circa 361.000 de membri şi deţine 29 de mandate în Parlamentul European. În urma alegerilor din 1997 din Marea Britanie, a obţinut 43,2% din voturi.

*

William Jefferson Hague - născut la 26 martie 1961, la Rotherham, South Yorkshire. A devenit membru al Parlamentului în 1989, reprezentând circumscripţia Richmond (Yorkshire). A intrat în Guvern în 1995, ca secretar de stat pentru Ţara Galilor, şi a devenit lider al Partidului Conservator în 1997, după înfrângerea în alegeri a lui John Major. Ca lider al opoziţiei, critică Guvernul în privinţa politicii europene şi a celei pentru zonele rurale. Ca lider al partidului, a încercat să refacă structura internă a acestuia şi situaţia financiară. 

Partidul Conservator - fondat în 1809, are circa 325.000 de membri şi deţine 35 de mandate în Parlamentul European. În urma alegerilor din 1997 din Marea Britanie, a obţinut 30,7% din voturi. Anul 1997 este considerat anul celei mai grave înfrângeri electorale a conservatorilor, fapt care determină demisia lui John Major şi preluarea conducerii partidului de către William Hague. 

*

Charles Kennedy - născut la 25 noiembrie 1959, la Inverness, este necăsătorit. A fost crescut la Fort William şi a studiat la University of Glasgow, absolvind Ştiinţe Politice şi Filosofie. A lucrat ca jurnalist la BBC Highland, urmând apoi Indiana University din Statele Unite. A fost ales membru al Casei Comunelor în 1983, reprezentând Partidul Social-Democrat. A susţinut fuziunea cu Liberalii după alegerile din 1987 şi a devenit unul dintre purtătorii de cuvânt ai Liberal-Democraţilor. A devenit lider al partidului în 1999, preluând funcţia de la Paddy Ashdown. 

Partidul Liberal-Democrat - creat în 1988, are 74.176 de membri şi 10 mandate în Parlamentul European. În urma alegerilor din 1997 din Marea Britanie, a obţinut 16,8 % din voturi. În perioada 1977-1978, liberalii, conduşi de David Steel, semnează un pact care să permită Guvernului laburist condus de Jim Callaghan să rămână la putere. În 1981-1988, separarea social-democraţilor de laburişti deschide calea unui sistem multipartit, iar SDP şi liberalii formează o alianţă. Fuziunea dintre SDP şi Liberali are loc în 1988, iar în 1997 liberal-democraţii obţin 46 de mandate parlamentare, devenind al treilea partid parlamentar. În perioada 1997-2000, Paddy Ashdown renunţă la poziţia de echidistanţă faţă de principalele două partide, oferindu-le laburiştilor o “opoziţie constructivă” şi cooperând cu ei în privinţa reformei constituţionale. În 1999, P. Ashdown demisionează, funcţia de lider fiind preluată de Charles Kennedy, avertizând că această cooperare cu laburiştii va înceta în cazul în care Tony Blair nu îşi va reînnoi promisiunea de a organiza un referendum privind reprezentarea proporţională. 

*

La alegerile din 7 iunie au mai participat şi alte partide, printre care se numără: 

Partidul Naţional Scoţia (SNP) – care are ca principal obiectiv obţinerea independenţei Scoţiei, sub conducerea liderului John Swinney. Fondat în 1934, SNP deţine două mandate în Parlamentul European, obţinând 2,0 % din voturi în 1997 din Marea Britanie. 

Partidul Unionist din Ulster (UUP) - principalul partid probritanic din Irlanda de Nord, majoritar protestant, condus de David Trimble. UUP a fost fondat în 1905 şi deţine un mandat în Parlamentul European, obţinând 0,8 % din voturi la alegerile din 1997 din Marea Britanie. 

Plaid Cymru - îşi propune obţinerea independenţei Ţării Galilor, sub conducerea liderului Ieuan Wyn Jones. Fondat în 1925, partidul dispune de patru mandate în Parlamentul britanic şi de două în Parlamentul European, obţinînd 0,5 % din voturi la alegerile din 1997 din Marea Britanie. 

Partidul Social-Democrat şi al Muncii (SDLP) - principalul partid naţionalist (catolic) din Irlanda de Nord, doreşte o Irlandă unită prin mijloace constituţionale, fiind condus de David Hume. Fondat în 1970, SDLP dispune de trei locuri în Camera Comunelor şi unul din Parlamentul European, obţinând 0,6 % din voturi în 1997 din Marea Britanie. 

Sinn Fein - republicani irlandezi, luptă împotriva administrării britanice a Irlandei de Nord, fiind condus de Gerry Adams. Fondat în 1905, Sinn Fein nu dispune de mandate în Parlamentul European, obţinând 0,4% din voturi în urma alegerilor din 1997 din Marea Britanie. 

Unioniştii Democratici (DUP) - partid probritanic nord-irlandez, condus de Ian Paisley. Fondat în 1969, DUP are doi deputaţi în Parlamentul European, obţinând 0,3% din voturi la alegerile din 1997 din Marea Britanie. 

*

Rezultatele consemnate în cadrul alegerilor legislative din iunie 2001 sunt următoarele: 

- Partidul Laburist, al premierului Tony Blair, a câştigat alegerile obţinând 413 din cele 659 de mandate ale Camerei Comunelor;

- Partidul Conservator, al lui William Hague, a obţinut 166 de mandate;

- Partidul Liberal Democrat a obţinut 52 de mandate;

Celelalte mandate au fost împărţite astfel: Partidul Naţional Scoţia (SNP) - 5 mandate; Plaid Cymru - 4 mandate; Partidul Unionist din Ulster - 6 mandate; Unioniştii Democratici (DUP) - 5 mandate; Partidul Social-Democrat şi al Muncii (SDLP) - 3 mandate; Sinn Fein - 4 mandate, Partidul Muncii din Scoţia - 1 mandat şi un independent.

*

La 7 iunie a.c. au avut loc şi alegeri locale în Anglia şi Irlanda de Nord, amânate din data de 3 mai a.c. din cauza epidemiei de febră aftoasă.

Reacţii europene privind alegerile din Marea Britanie

Cancelarul federal german, Gerhard Schroeder, l-a felicitat pe premierul britanic Tony Blair. Şeful executivului de la Berlin a afirmat că electoratul britanic a ştiut să aprecieze “o politică de reforme bună şi responsabilă”. El şi-a exprimat speranţa în continuarea “colaborării dintre cele două state în materie de politică europeană”. 

Premierul francez, Lionel Jospin, l-a felicitat, la rândul său, pe Tony Blair pentru victoria sa. Punând accentul pe relaţiile amicale care îi leagă, socialistul L. Jospin i-a spus laburistului T. Blair că “pentru Franţa este foarte importantă poziţia Marii Britanii în toate problemele europene” şi şi-a exprimat speranţa că Franţa şi Marea Britnie “vor continua să coopereze într-un climat de încredere în toate chestiunile”. 

Guvernul socialist din Grecia salută “triumful” în alegeri al Partidului Laburist al premierului britanic, Tony Blair, şi îi împărtăşeşte bucuria, a afirmat la Atena, purtătorul de cuvânt al executivului elen, Dimitris Repas. Acestă victorie “deschide un nou capitol al participării Marii Britanii la construcţia europeană”, a mai spus acesta. 

Preşedintele ceh, Vaclav Havel, l-a felicitat pe premierul britanic Tony Blair pentru victoria în alegeri, salutând în special sprijinul Londrei pentru procesul de extindere a Uniunii Europene. “Republica Cehă consideră Marea Britanie drept unul din susţinătorii-cheie ai procesului de extindere”, a afirmat şeful statului ceh. “Am urmărit cu mare atenţie discursul dumneavoastră referitor la viitorul Europei, rostit anul trecut la Varşovia”, a adăugat preşedintele ceh, subliniind că poziţia autorităţilor de la Londra şi a celor de la Praga privind edificiul european sunt foarte apropiate. 

Preşedintele Comisiei Europene, Romano Prodi, şi preşedintele Parlamentului European, Nicole Fontaine, l-au felicitat pe premierul britanic, Tony Blair, pentru victoria în alegerile generale desfăşurate în Regatul Unit al Marii Britanii şi Irlandei de Nord. “Comisia Europeană îşi exprimă dinainte bucuria de a lucra împreună cu dumneavoastră şi cu colegii dumneavoastră, pentru a face faţă numeroaselor provocări care ne aşteaptă ca europeni”, a declarat Romano Prodi. “Această reuşită demonstrează încrederea pe care o are în dumneavoastră Regatul Unit pentru activitatea desfăşurată sub precedenta legislatură şi pentru noul proiect, ferm şi curajos proeuropean, pe care vi l-aţi propus”, a declarat, la rândul său, Nicole Fontaine. 

 

2. Componenţa noului guvern italian 

 

Silvio Berlusconi, care a fost desemnat să formeze viitorul guvern al Italiei, a prezentat, la 10 iunie a.c., preşedintelui italian, Carlo Azeglio Ciampi, lista noului Consiliu de Miniştri, a anunţat secretarul general al guvernului Gaetano Gifuni. 

“Sunt foarte satisfăcut de această alegere”, a declarat Silvio Berlusconi exprimându-şi, totodată, speranţa că membrii guvernului său vor avea o bună activitate. 

Învestirea oficială a noului executiv, cel de-al 59-lea al Republicii Italia, după cel de-al doilea război mondial, a avut loc la 11 iunie a.c.

Lista miniştrilor noului guvern al Italiei este următoarea:

Preşedinte al Consiliului: Silvio Berlusconi (Forza Italia - FI); 

Vicepreşedinte al Consiliului: Gianfranco Fini (Alianţa Naţională - AN); 

Reforme şi descentralizare: Umberto Bossi (Liga Nordului); 

Politici europene: Rocco Buttiglione (Creştin-Democrat - CCD-CDU); 

Actualizarea programului Guvernului: Giuseppe Pisanu (FI) 

Funcţia publică: Franco Frattini (FI) 

Afaceri regionale: Enrico La Loggia (FI) 

Relaţia cu Parlamentul: Carlo Giovanardi (CCD) 

Inovaţii tehnologice: Lucio Stanca 

Egalitatea şanselor: Stefania Prestigiacomo (FI) 

Diaspora italiană: Pierantonio Mirko Tremaglia (AN) 

Afaceri Externe: Renato Ruggiero 

Interne: Claudio Scajola (FI) 

Justiţie: Roberto Castelli (Liga Nordului) 

Apărare: Antonio Martino (FI) 

Economie şi finanţe: Giulio Tremonti (FI) 

Industrie: Antonio Marzano (FI) 

Politici agricole: Gianni Alemanno (AN) 

Mediu: Altero Matteoli (AN) 

Infrastructură şi Transporturi: Pietro Lunardi 

Afaceri sociale: Roberto Maroni (Liga Nordului) 

Educaţie şi Cercetare: Letizia Moratti 

Cultură: Giuliano Urbani (FI) 

Comunicaţii: Maurizio Gasparri (AN) 

Sănătate: Girolamo Sirchia

Cu rang de secretar de stat la Preşedinţia Consiliului, de secretariatul Consililui de miniştri se ocupă Gianni Letta (FI).

 

3. Situaţia din Orientul Mijlociu 

 

Aripa militară a mişcării Hamas, grupul armat al mişcării Fatah, gruparea radicală Jihadul Islamic împreună cu o coaliţie alcătuită din alte grupări palestiniene, autointitulată “Forţele naţionale şi islamice” au anunţat, la 5 iunie a.c., oprirea atacurilor în teritoriul israelian, impunând drept condiţie acceptarea de către Israel a unei retrageri din teritoriile ocupate. “Vom înceta operaţiunile în Palestina ocupată din 1948 începând din 5 iunie pentru a le da israelienilor şansa de a cere Guvernului să oprească actele de teroare împotriva poporului nostru (...) şi să se retragă din teritoriile noastre”, informează cele două grupări într-un comunicat comun dat publicităţii la Gaza, primul de acest gen.

Textul, semnat de către Brigăzile Ezzedine al-Qassam, aripa militară a mişcării islamiste palestiniene Hamas şi de către Brigăzile martirilor de la Al-Aqsa, subordonată mişcării Fatah a preşedintelui Autorităţii Palestiniene, Yasser Arafat, afirmă în schimb că “atacurile vor continua în Fâşia Gaza, Cisiordania şi Ierusalimul de Est”.

Continuarea acestor atacuri “nu intră în contradicţie cu anunţul de încetare a focului lansat de Arafat, deoarece tancurile israeliene continuă să străbată teritoriul nostru, iar aviaţia israeliană continuă să-l survoleze, ceea ce ne dă dreptul de a ne apăra”, se adaugă în comunicat.

Cele două grupări, care nu dau data-limită a acestui armistiţiu, au avertizat că dacă “bătrânul nebun Ariel Sharon şi Guvernul său sângeros nu încetează cu ameninţările de asasinare şi de invazie, nici un sionist nu se va afla în siguranţă”. 

*

Premierul israelian, Ariel Sharon, i-a acuzat pe palestinieni că deturnează şi utilizează o parte din banii pe care-i acordă Uniunea Europeană pentru “susţinerea organizaţiilor teroriste”. El le-a cerut guvernelor europene să-i ajute pe palestinieni doar “pentru dezvoltarea economiei private şi a proiectelor concrete”. “Dacă doar le dăm bani palestinienilor, ei cumpără arme”, a spus A. Sharon. 

Premierul israelian a criticat politica din Orientul Mijlociu a anumitor ţări ale Uniunii Europene, apreciind-o drept inconstantă. “În timp ce Germania este ţara din Uniunea Europeană care ne-a susţinut cel mai mult de-a lungul anilor, în anumite ţări europene există o viziune dezechilibrată referitoare la situaţia din Orientul Mijlociu”, a adăugat acesta. Ariel Sharon a mai spus că “anumite ţări ignoră poziţia israeliană şi îi susţin pe palestinieni. (…) Ceea ce aştept, este obiectivitatea. Asta nu există”. 

 

 

 

 

4. Lucrările summit-ului preşedinţilor statelor din Europa Centrală

 

În perioada 8-9 iunie a.c., la Verbania şi Stresa (Italia) a avut loc cea de-a opta ediţie a summit-ului şefilor de stat ai ţărilor din Europa Centrală la care au participat preşedinţii României, Ungariei, Slovaciei, Poloniei, Sloveniei, Croaţiei, Republicii Moldova, Ucrainei, Bulgariei şi RF Iugoslavia. 

Pe agenda lucrărilor summit-ului, prezidat de preşedintele Italiei, Carlo Azeglio Ciampi, au fost înscrise probleme ca impulsionarea proiectului Constituţiei europene -ca element de referinţă şi pentru ţările candidate la aderare-, contribuţia statelor participante la stabilizarea Balcanilor, soluţionarea crizei din Republica Macedonia şi examinarea responsabilităţii istorice a procesului de extindere a UE. 

Conform declaraţiilor preşedintelui Italiei, obiectivul principal al summit-ului a fost acela “de a determina progrese semnificative în direcţia depăşirii divizărilor dintre diferite ţări, pentru a se ajunge la o viziune armonizată privind viitorul Europei, îndeosebi în ceea ce priveşte valorile democratice de referinţă şi respectarea drepturilor cetăţenilor”. În opinia preşedintelui Carlo Ciampi, acest summit a oferit în principal ocazia de a reafirma continuitatea iniţiativelor italiene ce vizează o regiune căreia Roma îi atribuie o importanţă deosebită. 

Examinarea problemelor Balcanilor a fost impusă şi de agravarea crizei din Macedonia. Preşedintele iugoslav, Voislav Koştuniţa – invitat pentru prima dată, din iniţiativa Italiei, la un summit de acest gen - a abordat problema stabilizării tendinţelor separatiste din regiune. 

În şedinţa de închidere a reuniunii a fost adoptată o Declaraţie oficială, în care, între altele, este exprimat sprijinul celor prezenţi faţă de integritatea teritorială a Macedoniei şi încrederea în recunoaşterea justă a drepturilor minorităţilor. 

Documentul subliniază “angajamentul în favoarea securităţii, stabilităţii şi integrităţii teritoriale a Macedoniei”, exprimând solidaritatea cu preşedintele Boris Trajkovski şi cere recunoaşterea drepturilor minorităţilor pe baza “dialogului interetnic iniţiat de guvernul macedonean”. Documentul condamnă “orice fel de extremism, precum şi violarea drepturilor omului, practici incompatibile cu vocaţia europeană”. 

În declaraţia finală se mai fac referiri la oportunitatea realizării unei Constituţii pentru întreaga Europă, “care să marcheze o linie comună în apărarea drepturilor şi libertăţilor cetăţeneşti”, la identitatea culturală a continentului şi la apărarea valorilor democratice.

 

5. Irlanda - respingerea ratificării Tratatului de la Nisa 

 

Irlanda a respins, prin referendum, ratificarea Tratatului de la Nisa, blocând intrarea în vigoare a documentului, esenţial pentru proiectele de extindere a Uniunii Europene. 

Vicepremierul irlandez, Mary Harney, a recunoscut eşecul referendumului - 54% dintre participanţi au votat “contra” ratificării - exprimându-şi decepţia, dar promiţând că va respecta alegerea făcută de electorat. “Rezultatul este o decepţie, nu numai pentru noi, dar şi pentru partenerii noştri europeni şi în special pentru ţările est-europene candidate la aderare”, a spus aceasta. 

“Referendumul demonstrează că oamenii au îngrijorări legitime privind direcţia în care se îndreaptă UE”, a adăugat M. Harney, precizând că majoritatea alegătorilor a decis să exprime aceste preocupări. “Trebuie să reflectăm o vreme, pentru a evalua implicaţiile acestui rezultat”, a declarat vicepremierul irlandez. 

Preşedintele Comisiei Europene, Romano Prodi, şi premierul suedez, Göran Persson, au afirmat însă că negocierile cu ţările candidate vor continua, cu aceeaşi hotărâre, în pofida rezultatelor referendumului din Irlanda. Ei au precizat că Uniunea Europeană este gata să ia în considerare neliniştea exprimată de irlandezi, declarându-se însă decepţionaţi de rezultatul referendumului. 

Comisarul european pentru extindere, Günter Verheugen, a apreciat că rezultatul negativ al referendumului nu va împiedica extinderea Uniunii Europene, prevăzută de Tratatul de la Nisa. “Rezultatul unui referendum dintr-o ţară nu poate bloca cel mai important proiect al Uniunii Europene”, a declarat el. Comisarul european a apreciat că respingerea tratatului de către Irlanda nu va afecta extinderea şi că lucrurile vor continua să progreseze în acelaşi ritm, încercându-se, în acelaşi timp, găsirea unei noi soluţii. 

Pe de altă parte, ministrul de Externe ungar, Janos Martonyi, a declarat: “Chiar dacă s-a întîmplat ce e mai rău, adică respingerea de către Irlanda a deciziilor summit-ului de la Nisa al UE, nu înseamnă că nu putem găsi o soluţie”. “Au existat cazuri asemănătoare, când, după organizarea unui referendum, opiniile s-au modificat”, a adăugat el. 

În acelaşi timp, un membru al guvernului irlandez a afirmat că Irlanda ar prefera să organizeze un al doilea referendum privind ratificarea Tratatului de la Nisa decât să-l renegocieze. “În timpul campaniei de organizare a referendumului, guvernul irlandez nu a luat niciodată în considerare ideea de a angaja noi negocieri asupra Tratatului de la Nisa, vizând reforma instituţiilor europene în perspectiva extinderii UE către ţările din Europa Centrală şi de Sud”, a precizat acesta. 

*

Oficialii Ununii Europene vor organiza câteva reuniunii de urgenţă, cu uşile închise, pentru a încerca să găsească o soluţie la criza provocată de respingerea ratificării tratatului ce deschidea calea către extinderea Uniunii Europene.

Miniştri de Externe din ţările membre ale Uniunii Europene vor aborda cu prioritate acest subiect şi vor căuta variante pe care şefii de stat şi de guvern ai “Celor 15” le vor discuta la summit-ul de la Göteborg. Miza este importantă, întrucât respingerea tratatului ar putea întârzia procesul de extindere către Est a Uniunii. Aderarea noilor ţări la UE este condiţionată de ratificarea Tratatului de la Nisa de către toate ţările membre ale UE, pentru că acest document conţine toate prevederile pentru adaptarea instituţiilor UE în vederea extinderii. Din acest motiv, respingerea tratatului de către alegătorii irlandezi a provocat o criză politică în UE comparabilă cu cea generată de respingerea de către Danemarca, în 1992, a Tratatului de la Maastricht.

Analiştii politici consideră că soluţia cea mai probabilă pentru liderii UE ar fi modificarea Tratatului de la Nisa, pentru a-l face acceptabil pentru irlandezi şi organizarea unui nou referendum. Oficialii de la Bruxelles resping însă posibilitatea de a renegocia complet tratatul, întrucât liderii “Celor 15” ar găsi cu greu un nou compromis, iar aceasta ar lua prea mult timp.

Premierul suedez, Göran Persson şi preşedintele Comisiei Europene, Romano Prodi, au promis, într-un comunicat comun, dat publicităţii imediat după aflarea rezultatelor referendumului să ajute Guvernul de la Dublin să găsească o soluţie pentru a risipi obiecţiile irlandezilor cu privire la tratat, dar au avertizat că Tratatul de la Nisa nu poate fi modificat în profunzime.

Prima sarcină a guvernului irlandez ar fi să identifice cauzele respingerii tratatului. Autorităţile de la Dublin vor da explicaţii partenerilor din celelalte ţări ale Uniunii Europene cu privire la motivele votului negativ asupra tratatului. “Cei 15” vor încerca apoi să negocieze un protocol care să ofere unele concesii irlandezilor, pe care îl vor anexa la tratat. Protocolul va oferi Irlandei posibilitatea de a rămâne în afara forţei militare comune de reacţie pe care UE trebuie să o creeze până în 2003, irlandezii temându-se că înfiinţarea acestei forţe de reacţie rapidă va dăuna statutului de neutralitate al ţării lor.

Printr-o metodă asemănătoare a fost depăşită şi criza din 1992. Şefii de stat şi guvern din UE au negociat o decizie care permitea Guvernului de la Copenhaga să rămână în afara unor politici ale UE nedorite de cetăţenii din Danemarca, aceştia acceptând în final prevederile Tratatului de la Maastricht, după un al doilea referendum, în 1993.

Liderii UE trebuie, totuşi, să acţioneze rapid şi să prezinte în scurt timp un protocol acceptabil pentru irlandezi, pentru ca un al doilea referendum asupra Tratatului să poată fi organizat la timp în Irlanda, înainte ca termenul-limită pentru ratificarea tratatului, sfârşitul anului 2002, să expire. Dacă tratatul e aprobat înainte de expirarea acestui termen, respingerea tratatului de către Irlanda, acum, nu are nici o consecinţă negativă asupra extinderii Uniunii. Nerespectarea acestui termen de ratificare ar duce însă, în mod automat, la întîrzierea aderării primelor ţări candidate.

 

6. Noi opinii privind extinderea Uniunii Europene 

 

“Statele candidate la aderarea la Uniunea Europeană nu trebuie să se aştepte ca la summit-ul european de la Göteborg (Suedia), din iunie a.c., să fie fixate date de aderare”, a afirmat comisarul european pentru extindere, Günter Verheugen, într-un interviu apărut la 6 iunie a.c., în cotidianul “Financial Times Deutschland”. 

Luând în considerare stadiul negocierilor, G. Verheugen a apreciat că este suficientă “fereastra” deschisă la summit-ul de la Nisa, în decembrie 2000, când “Cei 15” şi-au exprimat speranţa că primele state care vor fi admise în UE vor putea participa la alegerile europene din 2004. 

În opinia lui G. Verheugen, negocierile pe care UE doreşte să le încheie cu primul val de candidate în 2002 nu vor fi blocate de interesele naţionale ale membrilor Uniunii. “Nu cred că va încerca cineva aşa ceva”, a declarat acesta. 

Comisarul european a subliniat că UE nu trebuie să prelungească această perioadă, deoarece opinia publică din ţările candidate riscă să devină ostilă aderării la UE “pe măsură ce apar rezultatele negocierilor şi influenţa lor, pe termen scurt, asupra vieţii lor de zi cu zi şi asupra nivelului de trai”. 

Günter Verheugen a mai apreciat şi că propunerile cancelarului german Gerhard Schroeder - care preconizează o finanţare în comun, de către statele membre, a politicii agricole comune (PAC) şi a ajutorului european acordat regiunilor aflate în dificultate - nu reprezintă o “renaţionalizare”, de care se teme atât de mult Franţa. 

La negocierile privind finanţarea UE pentru 2000-2006, din primul semestru al anului 1999, când Germania a deţinut preşedinţia semestrială a UE, G. Schroeder nu a reuşit să impună o cofinanţare a PAC, Germania fiind, de departe, cel mai mare contributor net la bugetul UE. “Este posibil ca atitudinea Franţei să se schimbe atunci când va deveni şi ea un contributor la fel de important o dată cu extinderea”, a apreciat comisarul european.

*

La rândul său, premierul suedez, Göran Persson, s-a pronunţat în favoarea trimiterii, în cursul summit-ului de la Goteborg, a “unui semnal clar” ţărilor candidate la aderarea la Uniunea Europeană, pentru a demonstra dorinţa “Celor 15” “de-a accelera procesul de extindere”. 

În cadrul turneului de pregătire a summit-ului european de la Göteborg, din 15 şi 16 iunie a.c., pe care îl desfăşoară în Europa, Göran Persson a declarat: “Sunt adeptul trimiterii unui semnal clar ţărilor candidate care au avut probleme cu opinia publică din cauza reformelor economice pe care le-au folosit pentru a putea adera la UE. Trebuie să continuăm şi să le semnalăm că noi dorim să accelerăm procesul”. 

 

7. Situaţia din Macedonia 

 

Ciocnirile violente care au loc de câteva luni pe teritoriul Macedoniei au atins cote de natură să îngrijoreze întreaga comunitate internaţională. 

“Guvernul de la Skopje consideră că este necesară instituirea stării de război în ţară pentru rezolvarea crizei care afectează Macedonia”, a declarat, la 6 iunie a.c., purtătorul de cuvânt al guvernului, Antonio Milososki. “Premierul şi guvernul consideră că trebuie proclamată starea de război şi impusă o mobilizarea generală, deoarece, de patru luni, Macedonia îşi face iluzii că este posibilă o soluţionare paşnică, pe calea dialogului, a conflictului”, a declarat acesta. 

“Toată lumea trebuie să ştie că suntem în război şi că o puternică acţiune militară este singura soluţie pentru a ajunge la pace”, a spus A. Milososki. Purtătorul de cuvânt a criticat “absenţa unei decizii politice hotărâte, care să permită lansarea unei acţiuni” şi le-a cerut celor două principale partide albaneze, DPA (Partidul Democratic al Albanezilor) şi PDP (Partidul pentru Democraţie şi Prosperitate), să “precizeze de ce parte a baricadei se află”. “DPA şi PDP trebuie să răspundă dacă se află de partea celor care ucid fără milă şi vor să cucerească teritorii sau de partea statului, care le-a permis albanezilor să se bucure de toate drepturile minorităţilor, conform normelor internaţionale”, a adăugat A. Milososki. 

În cazul instaurării stării de război, şeful statului macedonean, Boris Trajkovski, ar avea prerogative sporite, care i-ar permite să legifereze, prin decret, interdicţia de circulaţie pe timpul nopţii în întreaga ţară şi să închidă frontierele ţării.

*

La 7 iunie a.c., Consiliul Europei a recomandat autorităţilor macedonene “să nu declare starea de război”, se arată într-un comunicat al organizaţiei. 

Pe de altă parte, Consiliul Europei a “condamnat ferm ambuscadele puse la cale de extremiştii albanezi, în care îşi pierd viaţa soldaţi macedoneni”, se arată în comunicat. “Autorităţile sunt responsabile pentru protecţia tuturor minorităţilor, cărora nu li se pot reproşa acţiunile comise de extremişti”, a declarat secretarul general al Consiliului Europei, Walter Schwimmer, cerând autorităţilor macedonene “să împiedice orice represalii la adresa cetăţenilor nevinovaţi”. 

*

Premierul macedonean, Ljubco Georgievski, a anunţat, la 8 iunie a.c., că renunţă la instituirea stării de război în ţară pentru a combate gherila albaneză, dar s-a declarat în continuare în favoarea unei acţiuni “energice” împotriva rebelilor. “Îmi dau seama că nu există din partea majorităţii partidelor politice voinţa de a institui starea de război, deci n-am să mai insist asupra acestui lucru. Dar nu renunţ la ideea că trebuie să acţionăm energic împotriva teroriştilor”, a declarat L. Georgievski. 

Gherila albaneză a lansat un “ultimatum” premierului macedonean Ljubco Georgievski, pe care l-a avertizat că va trece la atacarea capitalei Skopje, dacă bombardamentele asupra satelor din nordul ţării nu încetează rapid, a afirmat un lider al rebelilor. “Îi adresăm un mesaj lui Georgievski, dându-i răgaz până la 11 iunie a.c. pentru a opri demolarea caselor albaneze”, dacă nu, “vom începe să atacăm Skopje” şi în special “aeroportul, rafinăria, Guvernul, posturile de poliţie, tot ce putem atinge din munţii învecinaţi”, a declarat comandantul Hoxha. “Suntem buni trăgători, aceste tiruri riscă să facă victime”, a avertizat liderul local al UCK, care a ocupat orăşelul Aracinovo, aflat la numai şapte kilometri de capitală.

Sute de albanezi din Macedonia s-au refugiat în ultimile zile către nordul ţării, în încercarea de a ajunge în Kosovo. Potrivit Înaltului Comisariat ONU pentru Refugiaţi, exodul albanezilor din Macedonia către Kosovo s-a accelerat în această perioadă, 7.000 de persoane ajungând în provincia administrată de Naţiunile Unite.

  

8. Reuniunea miniştrilor apărării din statele membre NATO 

 

Miniştrii Apărării din ţările NATO au discutat, la 7 iunie a.c., la Bruxelles, cu ocazia reuniunii semestriale, despre controversatul proiect american al scutului antirachetă, despre situaţia din Macedonia şi despre modernizarea armatelor aliaţilor. 

Reuniunea a început cu o şedinţă a Grupului pentru planuri nucleare, care reuneşte 18 ţări ale Alianţei, cu excepţia Franţei. Secretarul american al Apărării, Donald Rumsfeld a prezentat un raport despre politica nucleară a Statelor Unite. 

Cele 18 state ale Alianţei (fără Franţa), au discutat în cadrul Comitetului de planificare a apărării, programul de modernizare a armatelor aliate. Lansată în urmă cu doi ani la summit-ul NATO de la Washington, Iniţiativa pentru Capacitatea de Apărare (DCI) avansează cu dificultate, din cauza deficitelor bugetare din mai multe ţări membre. 

Secretarul general al NATO, George Robertson, a lansat un apel aliaţilor să ia măsuri urgente pentru a-şi spori capacitatea de apărare. “Dacă ţările membre ale NATO nu-şi vor dezvolta şi menţine la un standard ridicat capacităţile de apărare, posibilitatea guvernelor noastre de a răspunde apelurilor politice de a întreprinde acţiuni militare, prin intermediul NATO sau chiar prin intermediul Uniunii Europene, va fi drastic limitată”, a afirmat acesta. 

Aliaţii au lansat la summit-ul din 1999, de la Washington, iniţiativa privind sporirea capacităţilor de apărare ale NATO, dar progresele se lasă încă aşteptate dat fiind că mulţi dintre aliaţi nu au alocat fonduri suficiente acestui proiect. 

Pe de altă parte, ministrul francez al apărării, Alain Richard, a estimat că procesul de evaluare de către ţările NATO a ameninţărilor care le vizează nu este nici pe departe o etapă încheiată în cadrul dezbaterii privind preconizatul sistem american de apărare antirachetă. SUA doresc să convingă celelalte ţări din NATO că lumea s-a schimbat şi că noile ameninţări vin din partea unor state aşa-numite “paria”, precum Coreea de Nord sau Iran, impunându-se o revizuire a conceptului de descurajare moştenit din epoca războiului rece şi realizarea unui sistem de apărare antirachetă. Pentru a susţine acest punct de vedere, ministrul american al apărării, Donald Rumsfeld, a prezentat în cursul reuniunii o peliculă video, prin care a căutat să-şi convingă omologii că aceste ameninţări sunt reale. 

Alain Richard a reafirmat însă preocuparea Franţei pentru “consolidarea regimurilor multilaterale de limitare a armamentelor şi reafirmarea rolului central al politicii de descurajare”.

*

Cu prilejul reuniunii miniştrilor apărării, la Bruxelles a avut loc şi reuniunea Consiliului permanent NATO-Rusia.

“O misiunea de legătură a NATO urmează să fie deschisă la Moscova până la sfârşitul acestui an”, a declarat ministrul rus al Apărării, Serghei Ivanov, la încheierea unei reuniuni. “A fost ales un sediu pentru misiunea NATO”, a declarat S. Ivanov. “Nu credem că vor exista probleme politice esenţiale. Există câteva aspecte tehnice, în special în ceea ce priveşte statutul acestei misiuni, care trebuie discutate”, a mai precizat ministrul rus. 

Ministrul rus al apărării a ţinut însă să sublinieze că “poziţia invariabilă a Rusiei în ceea ce priveşte menţinerea Tratatului privind limitarea sistemelor de apărarea antirachetă (ABM), semnat de SUA şi Rusia în 1972, nu este cauzată de încăpăţânare sau de rea voinţă în a discuta problema”. “Autorităţile ruse salută disponibilitatea SUA de a avea consultări în acest sens atât cu aliaţii NATO cât şi cu alte state” - a adăugat oficialul rus. 

 

9. Alegerile prezidenţiale din Iran

 

Preşedintele proreformist al Iranului, Mohammad Khatami, în vârstă de 57 de ani, a fost reales cu o largă majoritate de voturi, în urma alegerilor prezidenţiale desfăşurate la 8 iunie a.c., potrivit rezultatelor finale publicate de Ministerul iranian de interne. 

Conform acestor date, actualul preşedinte iranian a obţinut 77% din totalul de voturi, consemnându-se valori cuprinse între 80 şi 90% în 10 din cele 28 de provincii ale ţării. Mohammad Khatami a obţinut 21.656.476 de voturi dintr-un total de 28.159.289 de sufragii exprimate. 

Doar doi contracandidaţi (din cei nouă care şi-au depus candidatura la preşedinţia Iranului) au reuşit să treacă de pragul de 1%. Este vorba de Ahmad Tavakoli, care a reuşit să obţină 14% şi de Ali Chamkhani, care a obţinut doar 2,8% din voturile numărate. 

La alegerile din Iran au fost prezenţi la urne 67% din cele 42 de milioane de alegători trecuţi pe listele electorale.

Preşedintele reformator iranian, Mohammad Khatami, a precizat că realegerea sa în cadrul scrutinului prezidenţial constituie o victorie a “democraţiei şi a libertăţii”. “Poporul a încercat să ofere modelul adecvat unei societăţi bazate pe morală şi valori religioase conjugate cu democraţia şi libertatea”, a afirmat Mohammad Khatami.

 

10. Alegerile legislative din Republica San-Marino

 

În San Marino, republică având o suprafaţă de numai 61 kilometri pătraţi dar cu o existenţă multiseculară, enclavă a teritoriului Italiei, au avut loc, la 10 iunie a.c., alegeri legislative pentru stabilirea componenţei parlamentului - Consiliul general. 

În urma scrutinului, la care nivelul participării a fost de 73,77% din totalul electoratului, în număr de 30.688 de cetăţeni, partidele participante au obţinut următoarele rezultatele, în paranteză fiind trecute rezultatele de la precedentele alegeri, din anul 1998. 

- Partidul Democrat-Creştin din San Marino (PDCS) - 41,45% (40,85%); 

- Partidul Socialist (PSS), de orientare antimarxistă - 24,19% (23,23%); 

- Partidul Democraţilor (PDS), social-democrat - 20,81% (22,83%); 

- Alianţa Populară (AP), de dreapta - 8,23% (9,81%); 

- Refondarea Comunistă (RC), de orientare marxistă - 3,38% (3,27%); 

- Alianţa Naţională (ANS), formaţiune de dreapta conservatoare, care s-a prezentat pentru prima oară în faţa electoratului - 1,93%. 

Pe baza acestor rezultate, repartiţia locurilor în parlamentul cu 60 de mandate va fi următoarea: PDCS - 25; PSS - 15; PDS - 12; AP - 5; RC - 2; ANS - 1. 

San Marino, republică legată de Italia printr-o uniune vamală, este membru al unor organizaţii şi instituţii internaţionale ca ONU sau Fondul Monetar Internaţional, iar în ianuarie 1999 a optat pentru introducerea monedei euro.

 

11. Japonia - propunere privind crearea unui serviciu de informaţii 

“Japonia trebuie să înfiinţeze o agenţie specializată în culegerea de informaţii, plasată direct sub autoritatea premierului şi a Guvernului, după modelul agenţiei americane CIA”, a propus, la 7 iunie a.c., fostul premier Yasuhiro Nakasone, consilier al actualului şef al Guvernului. 

“Sper că Guvernul va crea o organizaţie de informaţii aflate direct sub controlul său şi al primului-ministru”, a declarat Y. Nakasone, în cursul unei reuniuni a Partidului Liberal-Democrat, formaţiune aflată la putere. “Detaliile tehnice în legătură cu funcţionarea unei asemenea structuri, de care Japonia nu beneficiază în prezent, ar putea fi stabilite în cursul unor dezbateri, în a doua jumătate a anului 2001”, a propus fostul premier al Japoniei. 

În opinia fostului prim-ministru, această agenţie, care s-ar ocupa de chestiuni de securitate urgente, ar trebui să fie structurată după modelul Agenţiei Centrale de Informaţii (CIA) sau a MI5-ului britanic. Agenţii secreţi japonezi ar avea astfel un sediu oficial unde să se reunească şi să examineze informaţiile care în prezent sunt adunate haotic de mai multe ministere. 

